Paguojušuo goda nūgalī puordūts Preiļu latgaliskais lelveikals “Ūga”, portalam lakuga.lv apstyprynuoje tuo bejušī saiminīki. 15. janvars beja Zīmeļu saimis pādejuo dīna “Ūgā”.
“Ūga” beja klivuse par preilīšu i piļsātys gostu tikšonuos vītu, par Latgolys i latgaliskuo vizeitkarti. Atpazeistameibu veikals īmantuoje taišni latgaliskuos identitatis dieļ – piercieju uzmaneibu pīsaisteja stendu uzroksti latgalīšu volūdā, Latgolys amatnīku i muojražuotuoju stends, ari dažaidys kulturys nūtikšonys. Pārn “Ūgys” bejušī saiminīki Ingūna i Aigars Zīmeli sajēme Latgalīšu kulturys goda bolvu “Boņuks 2016” kai goda saiminīki par nūzeimeigu īguļdejumu latgalīšu kulturys, dzeiviszinis, tradiceju i volūdys atteisteibā. 2017. godā t/c “Ūga” nūsvieteja ostoņu godu pastuoviešonys jubileju.
Lelveikala jaunī eipašnīki itūšaļt publiski nav zynomi, nu kai nūruoda Aigars Zīmelis, jaunī eipašnīki tyvuokajā laikā naasūt planavuojušs lelys izmainis, lelveikalā palikšūt leidzšinejī nūmnīki i turpynuošūt snīgt pakolpuojumus. Sovpus puortykys veikalu sagaidūt byutiskuokys izmainis, nabyušūt Latgolys amatnīku i muojražuotuoju stenda “Latgolys Ūga”. A. Zīmelis nūruoda, ka ari jaunajā puortykys veikalā tikšūt pījimtys “Latgalīša ID kartis” i klienti sajimšūt atlaidi.
Lāmumu puordūt “Ūgu” ītekmiejušs vairuokys lītys – globaluos ekonomiskuos tendencis, cylvāku parodumi, kuri mainūtīs na par lobu vītejam uzjiemiejam, cylvāku migraceja, navīnmīreiguo cylvāku koncentraceja Latvejā, i puori vysam natuoļredzeigi vītejūs politiķu lāmumi, soka A. Zīmelis.
Zīmeļu saime sovus spākus i laiku kūpā ar dūmubīdrim nūlāmuse veļteit Preiļu Breivuos školys atteisteibai, ar ituo goda septembri tū nu Prīkulim planavuots puorcelt iz Preilim.
Video: “Latgolys Ūgys” atkluošona 2016. goda 22. junī
Viesti sagataveja: lakuga.lv
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn